**Med LOP Sandnes og Jæren på tur**

Hellas med Aten, Poros og Hydra – kan du tenke deg noe mer spennende? Det kunne i alle fall ikke førtito medlemmer i LOP Sandnes og Jæren, som reiste til flotte opplevelser, varme og bading i godt varmt vann.

Turen startet grytidlig onsdag den 19. september og som ventet ankom vi til flott solskinn og en god del varmere enn det landet vi reiste fra. Noen få hadde vært i Hellas tidligere, men for de fleste, var det en ny fantastisk opplevelse.

Vårt første lunsj var på vei til vårt hotell. Vi fikk en god salat med feta ost og brød til. Hva vi ikke var klar over var at dette var en forrett. Vi spiste og var stort sett mett da rett nummer to og tre kom og vi i tillegg fikk kaffe og kake, var det ingen som ikke var tilfreds. Vi gikk fra bordet og hadde lært hvorledes måltidene ble servert i Helles. Det viste seg å være en viktig lærdom.

Opplevelsene ble etter hvert mange og meget interessante. Poros, med sine spennende smale gater og små hvite hus med blå dører er bygget tett oppover i skråningene.

En båttur tok oss mellom flere øyer til Hydra. Hydra kalles ”kunstnernes øy”, etter at en rekke kunstnere har oppholdt seg her. Henry Miller skrev ” En øy laget ved kunstnernes lek. Alt skapt av intet.” Det er ikke tillatt med biler på denne øya.

Aten – bare navnet minner oss om historie og tiden vi gikk på skole og leste historie. Vi kom til en by med mye trafikk. Trafikken ble regulert ved at biler fikk kjøre inn i Aten annen hver dag. Biler med nummerskilt hvor siste nummer var liketall fikk kjøre den ene dag og uliketall neste dag. Selv med denne ordningen var det utrolig mye trafikk.

Etter hvert kom vi til hotellet, fem stjerner, nytt, meget flott. Frokost i toppetasjen og med mulighet til et bad i basseng i samme etasje.

Vi var ikke kommet til Aten for å se på biler og sitte inne og oppleve et flott hotell. Nei, etter en rundtur i Aten var hovedmålet Akropolis, også kalt et av verdens underverk. Mange historier har vi hørt og mye nytt fikk vi presentert. Selve bygningene er over to tusen fem hundre år gammelt, ligger på en høyde og er meget dominerende i by bildet. Du kan ikke unngå å bli imponert over den byggekunst vi ser i alle bygninger. Hvor lang tid må det ha tatt for å bygge på dette platået. Hvilke utstyr fantes for 2 500 år siden da slike bygninger med fantastiske søyler og figurer ble gjennomført. Vi gikk ned etter en flott presentasjon av en meget kunnskapsrik guide. Er du ikke fornøyd med denne opplevelsen, finns det et nybygd museum som viser skulpturer og mange andre gjenstander, funnet etter utgravinger på platået med Akropolis og rundt i Hellas. Et museums besøk som absolutt kan anbefales.

Etter flotte opplevelser, god mat, og blitt godt kjent med mange nye medlemmer i LOP Sandnes og Jæren, var det på tide å dra hjem. En liten hilsen til vår utmerkede reiseleder, Stina Iglebæk, noen år yngre enn oss, pensjonister, og som gjorde en meget godt inntrykk hos alle.

Magne